

VLADA REPUBLIKE HRVATSKE

Zagreb, 5. listopada 2022.

|  |  |
| --- | --- |
| **Predlagatelj:** | Ministarstvo gospodarstva i održivog razvoja |
| **Predmet:** | Prijedlog odluke o nabavi i korištenju robe strateških robnih zaliha u svrhu pomoći Bjelovarsko-bilogorskoj županiji u sanaciji nastalih šteta prouzročenih olujnim nevremenom |

PRIJEDLOG

Na temelju članka 31. stavka 2. Zakona o Vladi Republike Hrvatske ("Narodne novine", br. 150/11., 119/14., 93/16. 116/18. i 80/22.), a u vezi s člankom 4. Zakona o strateškim robnim zalihama ("Narodne novine", br. 87/02. i 14/14.), Vlada Republike Hrvatske je na sjednici održanoj \_\_\_\_\_\_\_\_ 2022. godine donijela

**ODLUKU**

**o nabavi i korištenju robe strateških robnih zaliha u svrhu pomoći Bjelovarsko-bilogorskoj županiji u sanaciji nastalih šteta prouzročenih olujnim nevremenom**

**I.**

Odobrava se Ministarstvu gospodarstva i održivog razvoja – Ravnateljstvu za robne zalihe da izvršava nabave i korištenje robe, uključujući i robe koje nisu predviđene Bilancom strateških robnih zaliha, a nedostaju i potrebne su za provedbu mjera otklanjanja posljedica šteta prouzročenih olujnim nevremenom na području Bjelovarsko-bilogorske županije.

**II.**

Nabava i korištenje robe iz točke I. ove Odluke izvršava se isključivo po nalogu i sukladno uputama Ministarstva unutarnjih poslova - Ravnateljstva civilne zaštite.

**III.**

Nabava robe iz točke I. ove Odluke vršit će se na teret sredstava Državnog proračuna Republike Hrvatske za 2022. godinu.

**IV.**

Ova Odluka stupa na snagu danom donošenja.

 **PREDSJEDNIK VLADE**

 **mr. sc. Andrej Plenković**

KLASA:

URBROJ:

Zagreb,

**OBRAZLOŽENJE**

Župan Bjelovarsko-bilogorske županije uputio je zahtjev Vladi Republike Hrvatske povodom olujnog nevremena koje je tu županiju pogodilo 15. rujna 2022. i prouzročilo velike materijalne štete na području gradova Čazme i Grubišnog polja i pet općina Berek, Đulovac, Ivanska, Velika Trnovitica i Veliki Grđevac ukupne površine 994 četvorna kilometra.

Slijedom navedenog, nastala je potreba za nabavom i korištenjem robe strateških robnih zaliha na pogođenom području.

Postupak nabave vršit će Ministarstvo gospodarstva i održivog razvoja – Ravnateljstvo za robne zalihe i to nabave robe koje nisu predviđene Bilancom (građevinska folija za prekrivanje oštećenih objekata), a nedostaju i potrebne su za provedbu mjera otklanjanja posljedica šteta uzrokovanih olujnim nevremenom na području Bjelovarsko-bilogorske županije.

Odlukom je potrebno utvrditi da se nabava i korištenje robe izvršava isključivo po nalogu i sukladno uputama Ministarstva unutarnjih poslova – Ravnateljstva civilne zaštite.

Sredstva za provedbu predmetne Odluke osigurana su u Državnom proračunu Republike Hrvatske za 2022. godinu i iznose 33.700,00 kuna.